medieval-data/medieval-letters huggingface dataset:
CLVIII.  Definitio quae fuit inter Gothofredum Magalonensem episcopum et Petrum Anianensem abbatem in concilio Claromontano.   (Anno 1095.) [MANSI,  Concil.  XX, 910.]
Author: Urbanus II

Cum apud Claromontem, Arvernorum civitatem, dominus papa Urbanus II in concilio resideret, consedentibus in eodem concilio diversarum provinciarum primatibus, archiepiscopis, abbatibusque quamplurimis, veniens ante venerabilem papam Gothofridus, Magalonensis episcopus, clamorem fecit super abbate Petro et monachis Anianensis monasterii, quod monachorum et abbatis ordinationes et consecrationes ecclesiarum aliunde quam ab Ecclesia Magalonensi quaererent aut acciperent, et quod contra fas praesumptione illicita sub obtentu privilegii poenitentia dandi excommunicandique ac absolvendi seu reconciliandi vel alienos parochianos undecunque passim recipiendi ad sepulturam inaudito more licentiam vindicarent. Quod narratum in concilio valde displicuit omnibus. Placuit autem domino papae Urbano et universo sancto collegio ut tale privilegium cassaretur et abraderetur, et ut abbas Anianensis Petrus in medio concilii ante Magalonensem episcopum veniens in manu ejus obedientiam debitam promitteret Ecclesiae Magalonensi de ordinationibus et consecrationibus et judiciis, salvis tamen privilegiis Anianensis monasterii, inquantum secundum canones pro salute et stabilitate ipsius monasterii constituta fuerant. Quam definitionem inter utramque Ecclesiam Alexander II papa antea fecerat, sic scribens: Alexander episcopus, servus servorum Dei, abbati et universae congregationi Anianensis monasterii salutem et apostolicam benedictionem. Pervenit ad nos querela Magalonensis episcopi super intolerabili praesumptione et inobedientia vestra, quod, quamvis Romanam Ecclesiam episcopum eum censere et tolerare cognoveritis, nullius tamen episcopalis reverentiae honorem sibi attribuitis, imo et contemptu ejus, illicita vobis usurpantes, in corpus totius Ecclesiae graviter ac nefande delinquitis. Nam quod excommunicatos illius nulla auctoritate fulti suscipitis, et quod ejus manus impositione contempta ordinationes vestras ad libitum vestrum aliunde petitis, in hoc et canonicae traditionis instituta corrumpitis, et exemplo reprobo grave scandalum in Ecclesia generatis. Unde vos auctoritate apostolica commonemus ut haec et alia hujusmodi penitus relinquentes praefato episcopo vestro deinceps totius subjectionis et reverentiae debitum exhibeatis, scientes quoniam si haec querela ulterius ad nos delata fuerit, districtam in se temeritatis vestrae pertinacia vindictam provocabit. Ne autem inter utramque Ecclesiam Magalonensem et Anianensem dissensionis aut discordiae occasio ulla remaneret, dominus papa Urbanus hanc definitionem scribi jussit, scriptamque sigillo apostolicae sedis firmavit.

Datum apud Arverniam XIII Kal. Decembris, per manus Joannis, S. R. E. diaconi cardinalis, anno Dominicae Incarnationis millesimo nonagesimo quinto, indictione tertia, anno pontificatus domini Urbani papae II octavo.
CLX.  Urbani II papae epistola ad canonicos Engolismenses, qua praepositurae de Juliaco attributionem ipsis ab Ademaro factam confirmat.   (Anno 1095.) [MANSI,  Concil.  XX, 919.]
Author: Urbanus II
Date:  [1095]

URBANUS episcopus, servus servorum Dei, dilectis filiis Engolismensis Ecclesiae canonicis salutem et apostolicam benedictionem.

Officii nostri nos hortatur auctoritas pro Ecclesiarum statu sollicitos esse, et quae recte statuta sunt stabilire. Illam igitur constitutionem quam venerab. frater noster Ademarus episcopus de praepositura illa constituit, quae est in villa Juliaco in pago Sanctonensi, nos litterarum praesentium auctoritate firmamus. Constituimus enim ut praepositura eadem nulla unquam venalitate distrahatur, nulla unquam vel consanguinitatis vel successionis occasione fratrum communiter in Engolismensi ecclesia viventium gubernationi et victui subtrahatur, ita ut nec episcoporum Engolismensium alicui liceat illius villae, seu praepositurae redditus in usus alios vindicare, sed tam ipsa quam caetera quae juste hodie possidetis, et quaecunque vel de amissis recuperare, vel aliunde legitime poteritis acquirere, vobis vestrisque successoribus in communi vita permanentibus integra semper et illibata permaneant. Si quis vero constitutioni huic et decreto nostrae auctoritatis pertinaciter contraire tentaverit, per convenientes inducias monitus, nisi satisfactione congrua emendaverit, sancti Spiritus gladio et apostolicae districtionis ultione plectatur. Data apud Clarummontem Arverniae XI Kalen. Decemb. per manum Joannis, S. R. E diaconi cardin., indict. III, ann. Dom. 1096 , pontif. domini Urbani II PP. VIII.
CLXI.  Urbanus II papa monasterii Aubechiensis possessiones et jura confirmat.   (Anno 1095.) [  Gall. Christ.  III, Instrum., 17.]
Author: Urbanus II

URBANUS episcopus, servus servorum Dei, dilecto filio ROGERIO, abbati monasterii quod situm est in parochia Cameracensi, in insula quae dicitur Abbatias, salutem et apostolicam benedictionem.

Officii nostri nos hortatur auctoritas, quae recte statuta sunt, stabilire. Quamobrem, charissime fili Rogeri, tuis petitionibus apostolicae benignitatis aures inclinantes, monasterium sanctissimae Trinitatis, cui, auctore Deo, praesides, praesentis decreti auctoritate munimus, et quaecunque bona venerabilis confrater noster Gerardus Cameracensis episcopus, cujus nimirum donatione locus ipse institutus esse cognoscitur, praefato monasterio contulit: quaecunque praeterea quilibet fideles de suo jure concesserunt integra semper et illibata manere apostolica auctoritate sancimus. Decrevimus itaque ut nulli omnino hominum liceat eumdem locum temere perturbare, vel ejus possessiones auferre, minuere, vel temerariis vexationibus fatigare; sed omnia integra conserventur eorum pro quorum sustentatione ac gubernatione concessa sunt usibus omnimodis profutura. Quisquis autem locum ipsum pro divini timoris reverentia, vel rebus suis ditare, protegere, vel pro sua facultate exaltare studuerit, omnipotentis Dei misericordiam et apostolorum ejus gratiam consequatur. Qui vero contra hujus nostri decreti tenorem pertinaciter agere tentaverit, sancti Spiritus gladio plectatur. Datum apud Clarummontem Arverniae per manum Joannis, sanctae Romanae Ecclesiae diaconi cardinalis, III Kal. Decembris, indict. III, anno Dominic. Incarnationis 1095; pontificatus autem domni Urbani II papae anno VIII.
CLXIII.  Urbani  II  papae epistola ad Guigonem comitem.   (Anno 1095.) [D. BOUQUET,  Recueil,  t. XIV, p. 761.]
Author: Urbanus II

URBANUS episcopus, servus servorum Dei, GUIGONI comiti, clero et populo Gratianopolitano, salutem et apostolicam benedictionem.

Querelam venerabilis confratris nostri Hugonis vestri episcopi de Salmoriacensi pago jam diu agitatam, concilii quod apud Clarummontem civitatem Arverniae celebravimus, auctoritate noveritis definitam. Quia enim confrater noster Viennensis archiepiscopus Guido saepe et nostris litteris et viva nostri oris voce commonitus, de eadem causa obedire contempsit, et investituram quam eidem vestro episcopo Placentiae fecimus, exsequi noluit, nos possessionem illam quam et idem frater Hugo et nonnulli suorum antecessorum possedisse noscuntur, supradicto fratri nostro et Gratianopolitanae Ecclesiae restituimus, et quandiu Viennensis archiepiscopus huic definitioni obedire contempserit, tam ipsum quam Gratianopolitanam Ecclesiam ab ejus obedientia subtraximus. Omnibus etiam in eodem pago commorantibus tam clericis quam laicis, ne Viennensi archiepiscopo obediant interdicimus, donec aut judicium quod factum est exsequatur, aut querela haec ante nos canonico judicio inter utrumque comprobata, certiorem finem accipiat. Data III Kal. Decembris apud Clarummontem Arverniae.
CLXIV.  Urbani synodica ad clerum populumque Cameracensem.   (Anno 1095.) [MANSI,  Concil.  XX, 917.]
Author: Urbanus II

URBANUS episcopus, servus servorum Dei, universis in clero et populo Cameracensi salutem et apostolicam benedictionem.

In concilio apud Clarummontem Arverniae celebrato cum pro electione dilecti filii nostri Manassis et item Gualcherii a vobis facta quaestio habita, et diligenti fuisset investigatione tractata, patuit Manassem quidem a vobis canonice electum, Gualcherium vero contra sanctorum canonum auctoritatem in vestram se ecclesiam intrusisse. Totius igitur concilii judicio placuit Gualcherium quidem, tanquam invasorem a vestra Ecclesia propellendum, Manassem vero electioni suae et Ecclesiae vestrae restituendum. Gualcherius itaque, suae conscientiae concilio se subtraxit. Tertio igitur evocatum cum omnino subterfugisset, nos ejus fugam pro confessione habentes, secundum universalem concilii sententiam ex sanctorum canonum auctoritate prolatam ab omni episcopali ordine deposuimus, et Manassem electioni suae et vestrae Ecclesiae restituimus, collaudantibus et corroborantibus tam metropolitano vestro Remensi antistite quam et universis ejusdem metropolis suffraganeis. Nunc vos litteris praesentibus commonemus, et apostolica auctoritate praecipimus, ne Gualcherium ulterius recipere praesumatis, Manasse autem tanquam vestro vere catholico episcopo obedientiam plenius impendatis. Neque vos lateat Gualcherium anathemati esse subjectum, si se ulterius de Ecclesiae vestrae praelatione profana praesumptione intromittere tentaverit. Si quis igitur deinceps his decretorum nostrorum praeceptis contraire praesumpserit, omnipotentis Dei, et apostolorum ejus indignationem inveniet et ultionis apostolicae gladio ferietur. Omnes autem qui Gualcherio fidelitatem juraverunt, ab ejusdem sacramenti vinculo apostolica auctoritate absolvimus. Data apud Arveniam II Kal. Decembris.
CLXVI.  Privilegium pro ecclesia S. Jacobi Compostellana.   (Anno 1095.) [FLOREZ,  España Sagrada,  XX, 21.]
Author: Urbanus II

URBANUS episcopus, servus servorum Dei, dilecto fratri DALMACHIO, Compostellano episcopo, ejusque successoribus canonice promovendis in perpetuum.

Veterum synodalium et gestorum pontificalium series confitetur semper sedi apostolicae licuisse ut et pro temporis ratione conjuncta disjungeret, et disjuncta conjungeret, et sedes sedibus commutaret. Hac igitur praecedentium Patrum auctoritate firmati, tibi, frater in Christo charissimi Dalmati, tuisque successoribus, decreti praesentis auctoritate concedimus pro B. apostoli Jacobi reverentia, ut sicut episcopatus cathedram praedecessores vestri in urbe quae Ilia dicitur habuerunt, ita perenni deinceps tempore in ea quae Compostella dicitur, et ecclesiam continet in qua B. Jacobi corpus requiescere creditur, habere debeatis. Universa ergo ad praefatae Iliae civitatis dioecesim pertinentia, tibi tuisque successoribus integra semper et illibata permanere decrevimus. Ad haec pro singulari B. Jacobi devotione concedimus ut tam tu quam tui deinceps successores, nulli praeter Romano metropolitano subjecti sint; et omnes qui tibi in eadem sede successerint, per manum Romani pontificis tanquam speciales Romanae sedis suffraganei consecrentur. Praeterea mansuro in perpetuum decreto sancimus ut quidquid hactenus juste beati Jacobi ecclesiae testamentis regalibus oblatum est, quidquid catalogis legitimis continetur, quidquid parochiarum Iriensis cathedra juste habuisse cognoscitur, tibi tuisque legitimis successoribus Compostellae permanentibus firmum semper integrumque servetur. Vestram de caetero condecet sanctitatem, sanctae Romanae Ecclesiae decreta in omnibus observare, et ita virtutum luce interius exteriusque fulgere, ut videant omnes vestra bona opera, et glorificent Patrem vestrum qui in coelis est. Sane si quis in crastinum archiepiscopus aut episcopus, imperator aut rex, princeps aut dux, marchio, comes, vicecomes, judex aut ecclesiastica quaelibet saecularisve persona, hujus decreti paginam sciens, contra eam temere venire tentaverit, secundo tertiove commonitus, si non satisfactione congrua emendaverit, potestatis honorisque sui dignitate careat, reumque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini nostri Jesu Christi alienus fiat, atque in extremo examine districtae ultioni subjaceat. Cunctis autem haec observantibus, et praefatam B. Jacobi ecclesiam venerantibus, sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen, amen. Datum apud Privatam oppidum per manum Joannis, sanctae Romanae Ecclesiae diaconi cardinalis, Nonis Decembris, indictione tertia, anno Dominicae Incarnationis 1095, pontificatus autem domini Urbani secundi papae VIII.
CLXVII.  Urbani II epistola ad Hugonem Cluniacensem abbatem.--Cluniacensibus monachis facultatem tribuit altaria et decimas retinendi quae pretio comparassent et decimas e manu laicorum retrahendi si secundum Deum fieri possit.   (Anno 1095.) [D. BOUQUET,  Recueil,  XIV, 716.]
Author: Urbanus II

URBANUS episcopus, servus servorum Dei, venerabili fratri HUGONI, Cluniacensi abbati, et fratribus sub ejus regimine constitutus, salutem et apostolicam benedictionem.

Sedis apostolicae benignitas omni semper tempore consuevit Dei servos tanquam mater filios confovere, et in perturbationibus positis consolationis manum clementer alacriterque porrigere. Quia igitur per omnipotentis Dei gratiam jam diu longe lateque religione praecipua floruistis, et bonae opinionis odore plurimos aspersistis, dignum nobis est quieti vestrae in posterum providere, et contra aemulorum insectationes monasterio vestro, tam capiti quam membris, clypeum apostolicae protectionis opponere. Praesentis itaque decreti auctoritate sancimus ut nulli deinceps episcoporum facultas sit pro altaribus et ecclesiis sive decimis quas ante interdicta nostra vel papae Gregorii vobis cognita possedistis, seu post episcoporum concessione acquisistis, gravamen aliquod aut molestiam irrogare; sed sicut eorum permissione, quaedam ex parte, quaedam ex integro habuistis, ita ut in futurum perenniter habeatis. Ipsarum quoque quas non habetis ecclesiarum decimas, quae a laicis obtinentur, si secundum Deum eorum potestati subtrahere vestrae religionis reverentia potuerit, ad vestram et pauperum gubernationem vobis liceat possidere. Haec omnia ut omnino firma et immobili stabilitate persistant, omnipotentis Patris, et Filii et Spiritus sancti potestate et apostolica auctoritate confirmamus. Si quis vero decreti hujus tenore agnito, pertinaciter ei obviare praesumpserit, ejusdem Patris et Filii apostolorumque ejus indignationem inveniat, et sancti Spiritus gladio feriatur; cunctis autem vos ac vestra foventibus misericordia, pax et gratia ab Auctore omnium in perpetua saecula conferatur. Datum apud Brivatam oppidum, per manum Joannis, sanctae Romanae Ecclesiae diaconi cardinalis, Nonis Decembris, indictione III, anno Dominicae Incarnationis 1095, pontificatus vero domni Urbani II papae VIII.
CLXIX.  Urbani II papae epistola ad Ademarum Engolismensem episcopum.--Ut monachos S. Eparchii per excommunicationis censuram obedire compellat abbati S. Joannis Angeriacensis.   (Anno 1095.) [D. BOUQUET,  Recueil,  t. XIV, p. 717.]
Author: Urbanus II

URBANUS episcopus, servus servorum Dei, venerabili fratri ADEMARO, Engolismensi episcopo, salutem et apostolicam benedictionem.

Charissimus noster in Christo filius Angeriacensis abbas propria nobis relatione suggessit S. Eparchii monasterium tuo quondam favore coenobio Angeriacensi subjectum, sed pravorum monachorum praesumptionibus esse subreptum; quos nimirum monachos in nonnullis conciliis pro eadem praesumptione excommunicatos, testante venerabili confratre et vicario nostro Amato metropolitano episcopo, cognovimus. Tuae igitur strenuitati per praesentis scripta praecipimus ut eamdem excommunicationem in tua parochia facias observari, donec iidem monachi supradicto abbati regulariter obedire consentiant. Data apud Lemovicas, IV Kal. Januarii, per manum Joannis diaconi cardinalis.

Notes: ( Ausculfus )
CLXXI.  Urbani II epistola ad suffraganeos Ecclesiae Remensis.--Illos hortatur ut Manassi, in locum Rainoldi archiepiscopi demortui suffecto, obediant.   (Anno 1096.) [BALUZ.,  Miscell.,  edit. Luc. II, 138.]
Author: Urbanus II

URBANUS episcopus, servus servorum Dei, dilectissimis confratribus et consacerdotibus Remensis Ecclesiae suffraganeis, salutem et apostolicam benedictionem.

Defuncto venerabili confratre nostro, vestrae metropolis archiepiscopo, ejusdem Ecclesiae praepositum Manassen communi cleri plebisque consensu secundum sedis apostolicae decreta cognovimus ad ipsius metropolis regimen esse provectum. Quae scilicet provectio, quia sanctis videtur convenire canonibus, non grata nobis esse non potest. Eam igitur auctoritatis nostrae pondere confirmantes, dilectionem vestram litteris praesentibus exhortamur ne ab ejusdem electi persona quod vestri officii interest dissimulatione qualibet subtrahatis, sed omnino satagite ut quod bene incoeptum est, largiente Domino, melius compleatur, ne diutius tanta Ecclesia officiorum episcopalium administratione privetur. Data Andegavi VIII Idus Februarii.
CLXXII.  Clerum, ordinem, milites et plebem Remensem hortatur ut Manassi electo archiepiscopo fidem praestent.   (Anno 1096.) [BALUZ.,  Miscell.  II, 139.]
Author: Urbanus II
Date:  [coepistis]

URBANUS episcopus, servus servorum Dei dilectis filiis clero, ordini, militibus et plebi Remis consistentibus, salutem et apostolicam benedictionem.

Affectionis quidem nostrae viscera, filii in Christo charissimi, angustiata sunt, quia vos pastoris sollicitudine, nos vero confratris et coepiscopi Rainoldi solatio novimus destitutos. Sed in tribulatione hac per omnipotentis Dei gratiam charitatis nostrae praecordia dilatantur, quia vos sollicitudine debita, affectione sollicita, sine dolo, sine pravitate de vestrae Ecclesiae filiis pastorem elegisse comperimus. Asserit autem spei vestrae fiduciam unanimitatis vestrae consensus. Ubi enim universorum postulatio congruit, dubitare nos nequaquam oportet ibi Dominum Jesum et voluntatis auctorem et petitionis arbitrum fore et ordinationis praesulem et largitorem gratiae. Bonis ergo studiis vestris ampliori devotione congratulamur, et quod secundum apostolicae sedis decreta juste sancteque coepistis, nos per omnipotentis Dei gratiam sedis apostolicae assertione firmamus. Vos siquidem in apostolicae sedis libertatem consurrexistis, ut sicut caput regni existitis, ita etiam religionis et auctoritatis catholicae in eodem regno principium existitis. Nihil itaque super vos iniquorum verba praevaleant, nihil terrenae pravitas intentionis obfuscet. Quod enim omnipotens Dominus aspirando praevenit, per merita et preces beatae et gloriosae semper virginis Mariae sanctique Patris vestri Remigii adjuvando prosecuturum fore confidimus. In ipso igitur confidentes quod simpliciter et sine pravitate prosequi procurate. Neque enim vobis in parte hac apostolicae sedis brachium contrahetur. Nullus in hoc negotio idololatriae fucus interveniat, nullae minae, nulli terrores nobilitatem vestram ab hac libertate dimoveant; ne forte, quod absit! cum spiritu coeperitis, carne consummemini. Ecclesiae vestrae suffraganeis auctoritatis nostrae scripta direximus ut in electo quod sui est officii nulla negligant occasione complere. Quod si fortassis illi se aliqua, quod non arbitramur, pravitate subtraxerint, vos eum tempore congruo nostro conspectui praesentabitis. Novit enim beati Petri libertas et gratia in se confidentibus non deesse. De dilectione et obedientia erga eum vivaciter exhibenda vos cohortari minus necessarium duximus. Neque enim ambigimus quod qui tantam vobis in ejus electione unanimitatem, tantum studium, tantam flagrantiam aspiravit, ipse etiam mentes vestras ad diligendum, ad obediendum, ad serviendum ardore sui spiritus illustrabit. Ipse vos sua gratia benedicat, ipse corroboret, et pastorem et gregem ad aeternae refectionis pascua introducat. Data Andegavi VIII Idus Februarii.
CLXXIII.  Manassi electo archiepiscopo Remensi gratulatur. Monet « caveat prorsus et vigilet ne regiae superbiae qualibet inconstantia subjiciatur. » Adjutorium pollicetur.   (Anno 1096.) [BALUZ.,  Miscell.  II, 139.]
Author: Urbanus II

URBANUS episcopus, servus servorum Dei, dilecto filio MANASSI, Remensium electo, salutem et apostolicam benedictionem.

Omnipotenti Deo gratias agimus quia personam tuam, de cujus probitate plurimum confidimus, ad Remensis Ecclesiae regimen electam sine pravitate cognovimus. Nunc igitur dilectionem tuam apostolicae gratiae litteris visitantes, hortamur ut bona initia studeas provectibus melioribus exaltare. Nullae igitur minae, nulli terrores prudentiam tuam impediant quin in coepta simplicitate ac libertate persistas. Cave prorsus et vigila ne regiae superbiae qualibet inconstantia subjiciaris, ne cum spiritu coeperis, carne consummeris. De apostolicae sedis adjutorio in nullo diffidas, quia si in ejus libertate permanseris, ejus per omnia auxiliis munieris. Data Andegavi VIII Idus Februarii.
CLXXIV.  Urbani II epistola ad Philippum Catalaunensem episcopum.--Commendat ei et fratri ejus Hugoni comiti Campaniae monachos S. Vitoni Virdunensis, ab ecclesia S. Nicolai in Silva Lugolli per parochianos ejus ejectos.   (Anno 1096.) [Dom BOUQUET,  Recueil,  XIV, 719.]
Author: Urbanus II
Date:  [Trecensem]

URBANUS episcopus, servus servorum Dei, dilecto fratri PHILIPPO, Catalaunensi episcopo, salutem et apostolicam benedictionem.

Frater iste lator praesentium apud nos conquestus est et se et fratres suos a quibusdam parochianis tuis, tam clericis quam laicis, in ecclesia S. Nicolai, constructa in silva quae dicitur Lugolli, multis injuriis affectos, et eorum priorem de eadem ecclesia exturbatum. Quamobrem dilectioni tuae praesentia scripta dirigimus, praecipientes ut eosdem parochianos tuos super hujusmodi injuriis ipsis fratribus satisfacere, et in posterum cessare compellas. De caetero etiam rogamus ut fratres ipsos pro amore B. Petri et nostro sub alarum tuarum munimine tuearis, et eos sub dispositione venerabilis Rodulfi Virdunensis abbatis quiete et stabiliter facias permanere. Fratrem quoque tuum Hugonem comitem tam per nos quam per te rogatum volumus, ut eumdem locum pro animae suae salute tueatur et protegat, et infestatores ejus brachio suae potestatis coerceat. Data Andegavis, V Idus Februarii.